הגנת פילידור

הגנת פילידור היא פתיחה בשחמט שמסעיה הראשונים הם 1. ה4 ה5 2. פו3 ד6. ההגנה קרויה על שמו של השחמטאי בן המאה ה-18, פרנסואה אנדרה פילידור. המוניטין שיצא לפתיחה זו הוא שילוב של פתיחה סולידית ונטולת שאיפות.

 וריאנטים 
הלבן בדרך כלל יענה 3. ד4 משום שלאחר מרבית המסעים האחרים השחור יוכל להשוות במהירות לאחר המסע ו5.
לאחר 3. ד4 לשחור ישנן כמה אופציות: אחת מהנפוצות ביותר היא 3... ה:ד4, מסע ישן שנזנח במשך שנים רבות אך הוחיה מחדש. לאחר 4. פ:ד4 פו6 5. פג3 השחור בדרך כלל משחק ...רה7 ו-0-0 עם עמדה יציבה אך פסיבית, אך יכול גם לבצע פיאנקטו עם הרץ שלו לערוגה ז7. הרב-אמן הדני בנט לארסן ניסה זאת מספר פעמים, כולל תיקו עם אלוף העולם לשעבר מיכאל טל בשנת 1969.

אפשרות עיקרית נוספת לשחור היא לשמור על המתח במרכז ולבנות עמדה עם פבד7, רה7 ו-ג6. תוכנית זו קרויה וריאצית הנהם (Hanham Variation) והייתה חביבה על הרב-אמן אהרון נימצוביץ'. אחד ההמשכים הנפוצים הוא 3... פו6 4. פג3 פבד7 5. רג4 רה7 6. 0-0 (פז5 היא חלופה מעניינת: לאחר 6... 0-0 7. ר:ו7+ צ:ו7 8. פה6 מהה8 9. פ:ג7 מהד8 10. פ:א8 ללבן יתרון חומרי אך לשחור אפשרות לקבל יוזמה חזקה לאחר, למשל, 10... ב5 11. פ:ב5 מהא5+ ) 6... 0-0 7. א4 (כדי למנוע ...ב5) 7...ג6.

גישה תוקפנית יותר לשחור תהיה 3...ו5 (לאחר 3. ד4), מסע שפילידור עצמו המליץ עליו. מסע זה יכול להוביל לעמדות פתוחות יותר מאשר הקווים האחרים שהוצגו לעיל, אך נדיר יותר בפרקטיקה השחמטאית.

אסור לשחור לשחק 3... רז4, משום שיהיה עליו להחליף את הרץ בפרש, תוך אובדן ניכר של זמן לאחר 4. ד:ה5 ר:ו3 5. מה:ו3 ד:ה5 6. רג4 ולאחר מכן 7. מהב-3. המסע ה"טבעי" 6... פו6 יעלה ברגלי. המשך זה התרחש במשחק המפורסם משחק תא האופרה כאשר פול מורפי ששיחק בלבן לא הסכים לזכות ברגלי אך שמר על יוזמה חזקה לאחר 7... מהה7 8. פג3.

גישה חלופית ללבן היא לשחק 3. רג4 ולדחות את הזזת הרגלי ל-ד4 או אף לשחק במקום זאת ד3.

כיום נדירים משחקים ברמת העל של שחקני השחמט בהם משוחקת פתיחה זו, הגם שהרב-אמן אטיין באקרו וכן הרב-אמן ניסיפנו בוחרים בפתיחה זו מדי פעם.

קוד ECO המקובל באנציקלופדיית הפתיחות להגנת פילידור הוא C41.

קטגוריה:פתיחות שחמט